กลต.รับหุ้นไทยคมผิดปกติ!
กลต.รับพบความผิดปกติการซื้อขายหุ้นไทยคมเร่งสอบเชิงลึกล่าไอ้โม่งปั่นราคา เตรียมเชิญกรณ์กับคณะแจงข้อมูลหลังเดินทางไปพบผู้บริหารเทมาเซกที่สิงคโปร์
21 มิ.ย. 2553

กลต.รับพบความผิดปกติการซื้อขายหุ้นไทยคมเร่งสอบเชิงลึกล่าไอ้โม่งปั่นราคา เตรียมเชิญกรณ์กับคณะแจงข้อมูลหลังเดินทางไปพบผู้บริหารเทมาเซกที่สิงคโปร์
นางจารุพรรณ อินทรรุ่ง ผู้อำนวยการฝ่ายงานเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่าจากการตรวจสอบการซื้อขายหุ้น บมจ.ไทยคม (THCOM)  เบื้องต้นพบว่ามีความผิดปกติที่อาจมีลักษณะของผู้ที่เกี่ยวข้องล่วงรู้ข้อมูลที่เป็นประโยชน์ต่อการซื้อขายหุ้น 
ทั้งนี้ ก.ล.ต.จะมีการตรวจสอบเรื่องดังกล่าวในเชิงลึกมากขึ้น โดยได้ขอข้อมูลเพิ่มเติมจากตลาดหลักทรัพย์แห่งประเทศไทย(ตลท.)ทั้งในประเด็นการใช้ข้อมูลภายใน(Insider)และการสร้างราคา พร้อมทั้งทำหนังสือถึงนายกรณ์ จาติกวณิช รมว.คลัง เพื่อขอให้ให้ข้อมูลเพิ่มเติมที่เกี่ยวกับกับเรื่องดังกล่าว เช่นผู้ที่รู้ข้อมูลการเดินทางของรมว.คลังไปพบกับผู้บริหารกลุ่มเทมาเซก รวมถึงผู้ร่วมเดินทางไปในคณะของ รมว.คลัง 
"ตอนนี้เราอยู่ระหว่างการรวบรวมข้อมูลเอกสาร และตรวจสอบข้อมูลเชิงลึกอีกครั้ง โดยภาพรวมเราเห็นแล้วว่าใครเข้าข่าย และพบว่ามีคนซื้อจำนวนพอสมควร เรื่องนี้คงต้องใช้เวลาเพราะเราจะต้องไปดูว่ามีใครที่เกี่ยวโยงด้วย ข้อมูลมีความซับซ้อน เพราะคนที่ซื้อบางรายอาจใช้ชื่อที่ไม่เป็นที่รู้จัก จึงต้องดูว่ามีความเกี่ยวโยงกับใคร"นางจารุพรรณ กล่าว
อย่างไรก็ตาม ก.ล.ต.จะเร่งตรวจสอบกรณี THCOM เนื่องจากเป็นเรื่องที่เป็นที่สนใจของสาธารณชน แต่ต้องขึ้นอยู่กับความซับซ้อนของข้อมูล ซึ่งอาจต้องใช้เวลาในการตรวจสอบ แต่ยืนยันว่า ก.ล.ต.จะเร่งดำเนินการตรวจสอบเรื่องนี้โดยเร็วด้วยความโปร่งใส เนื่องจากมีการตั้งคณะกรรมการตรวจสอบเรื่องนี้ โดยเลขาธิการ ก.ล.ต.ไม่ได้ร่วมเป็นกรรมการตรวจสอบ